CELEX: 32012D0096
Language: el
Date: 2012-02-17 00:00:00
Title: 2012/96/ΕΕ: Απόφαση του Συμβουλίου, της 17ης Φεβρουαρίου 2012 , για την προσαρμογή και την παράταση της περιόδου εφαρμογής των κατάλληλων μέτρων που καθορίστηκαν για πρώτη φορά στην απόφαση 2002/148/ΕΚ για την περάτωση των διαβουλεύσεων με τη Ζιμπάμπουε σύμφωνα με το άρθρο 96 της συμφωνίας εταιρικής σχέσης ΑΚΕ-ΕΚ

18.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 47/47
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 17ης Φεβρουαρίου 2012
   για την προσαρμογή και την παράταση της περιόδου εφαρμογής των κατάλληλων μέτρων που καθορίστηκαν για πρώτη φορά στην απόφαση 2002/148/ΕΚ για την περάτωση των διαβουλεύσεων με τη Ζιμπάμπουε σύμφωνα με το άρθρο 96 της συμφωνίας εταιρικής σχέσης ΑΚΕ-ΕΚ
   (2012/96/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπεγράφη στο Κοτονού, στις 23 Ιουνίου 2000 (1), όπως τροποποιήθηκε για πρώτη φορά στο Λουξεμβούργο στις 25 Ιουνίου 2005 (2) και για δεύτερη φορά στο Ουαγκαντούγκου, στις 23 Ιουνίου 2010 (3), στο εξής «συμφωνία εταιρικής σχέσης ΑΚΕ-ΕΚ», και ιδίως το άρθρο 96,
   Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ (4), και ιδίως το άρθρο 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με την απόφαση 2002/148/ΕΚ του Συμβουλίου (5) περατώθηκαν οι διαβουλεύσεις με τη Δημοκρατία της Ζιμπάμπουε, δυνάμει του άρθρου 96 παράγραφος 2 στοιχείο γ) της συμφωνίας εταιρικής σχέσης ΑΚΕ-ΕΚ, και ελήφθησαν κατάλληλα μέτρα, όπως διευκρινίζεται στο παράρτημα της εν λόγω απόφασης. Έκτοτε, τα μέτρα αυτά παρατείνονται κάθε χρόνο.
            
         
               (2)
            
            
               Η περίοδος εφαρμογής των μέτρων παρετάθη με την απόφαση 2011/106/ΕΕ του Συμβουλίου (6) για 12 ακόμα μήνες μέχρι τις 20 Φεβρουαρίου 2012.
            
         
               (3)
            
            
               Συγχρόνως, η σύσταση κυβέρνησης εθνικής ενότητας (ΚΕΕ) αναγνωρίσθηκε ως ευκαιρία για την αποκατάσταση εποικοδομητικής σχέσης μεταξύ της ΕΕ και της Ζιμπάμπουε και για τη στήριξη της υλοποίησης του μεταρρυθμιστικού προγράμματός της.
            
         
               (4)
            
            
               Παρότι η γενική κατάσταση έχει βελτιωθεί, η εφαρμογή των πολιτικών μεταρρυθμίσεων εξακολουθεί να βραδυπορεί, και ορισμένα ουσιώδη στοιχεία της συμφωνίας εταιρικής σχέσης ΑΚΕ-ΕΕ, για τα οποία η ΚΕΕ έχει αναλάβει δεσμεύσεις στη συνολική πολιτική συμφωνία, δεν έχουν ακόμη εφαρμοστεί.
            
         
               (5)
            
            
               Η ΕΕ αναγνωρίζει τις προσπάθειες της Κοινότητας για την Ανάπτυξη της Μεσημβρινής Αφρικής, και της Νότιας Αφρικής ως διαμεσολαβητών της συνολικής πολιτικής συμφωνίας που αποβλέπει στη δημιουργία ευνοϊκού περιβάλλοντος για τη διενέργεια αξιόπιστων εκλογών. Η διεξαγωγή του συνταγματικού δημοψηφίσματος θα αποτελέσει σημαντικό ορόσημο στη διαδικασία αυτή,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα μέτρα που αναφέρονται στην προσαρτημένη στην παρούσα απόφαση επιστολή διατηρούνται ως κατάλληλα μέτρα κατά την έννοια του άρθρου 96 παράγραφος 2 στοιχείο γ) της συμφωνίας εταιρικής σχέσης ΑΚΕ-ΕΕ.
   Τα μέτρα εφαρμόζονται για περίοδο έξι μηνών, από τις 20 Φεβρουαρίου 2012 έως τις 20 Αυγούστου 2012, τελούν υπό διαρκή επανεξέταση και επαναξιολογούνται με βάση τη συγκεκριμένη πρόοδο στην εφαρμογή της συνολικής πολιτικής συμφωνίας και στην προετοιμασία ειρηνικών και αξιόπιστων εκλογών.
   Η επιστολή που προσαρτάται στην παρούσα απόφαση απευθύνεται στον πρόεδρο της Ζιμπάμπουε κ. Mugabe και αντίγραφό της αποστέλλεται στον πρωθυπουργό κ. Tsvangirai και στον κ. Welshman Ncube.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 17 Φεβρουαρίου 2012.
      
         
            Για το Συμβούλιο
         
         
            Ο Πρόεδρος
         
         M. SAREEN
      
   
   
      (1)  ΕΕ L 317 της 15.12.2000, σ. 3.
   
      (2)  EE L 209 της 11.8.2005, σ. 27.
   
      (3)  ΕΕ L 287 της 4.11.2010, σ. 3.
   
      (4)  ΕΕ L 317 της 15.12.2000, σ. 376.
   
      (5)  ΕΕ L 50 της 21.2.2002, σ. 64.
   
      (6)  EE L 43 της 17.2.2011, σ. 31.
   
      ΠΑΡΑΡΤΗΜΑ
      
         ΕΠΙΣΤΟΛΗ ΠΡΟΣ ΤΟΝ ΠΡΟΕΔΡΟ ΤΗΣ ΖΙΜΠΑΜΠΟΥΕ
      
      Η Ευρωπαϊκή Ένωση αποδίδει ύψιστη σημασία στις διατάξεις του άρθρου 9 της συμφωνίας εταιρικής σχέσης ΑΚΕ-ΕΕ. Ως ουσιώδη στοιχεία της εν λόγω συμφωνίας, ο σεβασμός των ανθρωπίνων δικαιωμάτων, των δημοκρατικών αρχών και του κράτους δικαίου αποτελούν το θεμέλιο των σχέσεών μας.
      Με την επιστολή της 19ης Φεβρουαρίου 2002, η Ευρωπαϊκή Ένωση σας ενημέρωσε σχετικά με την απόφασή της να περατώσει τις διαβουλεύσεις που άρχισαν βάσει του άρθρου 96 της συμφωνίας εταιρικής σχέσης ΑΚΕ-ΕΕ και να λάβει κατάλληλα μέτρα κατά την έννοια του άρθρου 96 παράγραφος 2 στοιχείο γ) της εν λόγω συμφωνίας. Με επιστολές που σας κοινοποιούσε ετησίως — η τελευταία απεστάλη με ημερομηνία 23 Φεβρουαρίου 2011 — η ΕΕ σάς ενημέρωσε για τις διαδοχικές αποφάσεις της να μην καταργήσει τα κατάλληλα μέτρα και να παρατείνει την περίοδο εφαρμογής τους.
      Από το 2009 που συνεστήθη η κυβέρνηση εθνικής ενότητας, η Ευρωπαϊκή Ένωση εξέφρασε την ικανοποίησή της για την πρόοδο που επιτελέστηκε βάσει της συνολικής πολιτικής συμφωνίας (ΣΠΣ). Η Ευρωπαϊκή Ένωση επαναλαμβάνει την ιδιαίτερη σημασία που αποδίδει στον πολιτικό διάλογο που προβλέπεται στο άρθρο 8 της συμφωνίας εταιρικής σχέσης ΑΚΕ-ΕΕ, ο οποίος δρομολογήθηκε επισήμως κατόπιν αιτήματος που απηύθυνε η κυβέρνηση της Ζιμπάμπουε στην υπουργική τρόικα ΕΕ-Ζιμπάμπουε στις 18 και 19 Ιουνίου 2009 στις Βρυξέλλες. Όπως συμφωνήθηκε από αμφότερα τα μέρη, ο στόχος του πολιτικού αυτού διαλόγου είναι να εξομαλυνθούν σταδιακά οι σχέσεις ΕΕ-Ζιμπάμπουε και να εφαρμοστούν παράλληλα οι μεταρρυθμίσεις που προβλέπονται στο πλαίσιο της ΣΠΣ, ούτως ώστε να δημιουργηθούν οι βάσεις για τη διενέργεια αξιόπιστων και ειρηνικών εκλογών.
      Στο πλαίσιο της γενικής διαδικασίας αποκατάστασης των σχέσεων, η ΕΕ έχει αναλάβει πρωτοβουλίες για να χαλαρώσει τα μέτρα που εφαρμόζονται στη Ζιμπάμπουε. Τα κατάλληλα μέτρα τροποποιήθηκαν, ώστε να επιτραπεί η στήριξη των μέσων και των διαδικασιών που συνδέονται με την εφαρμογή της ΣΠΣ. Η Ευρωπαϊκή Επιτροπή παρέσχε προσωρινή οικονομική βοήθεια υπό μορφή βραχυπρόθεσμων πακέτων.
      Έκτοτε, η Ευρωπαϊκή Ένωση εξακολούθησε να υποστηρίζει τις συνεχείς προσπάθειες της ΚΕΕ για την εφαρμογή της ΣΠΣ και εκφράζει την ικανοποίησή της για την πρόοδο που έχει επιτευχθεί όσον αφορά τη σταθεροποίηση της οικονομίας και την αποκατάσταση των βασικών κοινωνικών υπηρεσιών. Ωστόσο, η ΕΕ ακόμη περιμένει να σημειωθεί πρόοδος σε σειρά πολιτικών μεταρρυθμίσεων που προβλέπει η ΣΠΣ, ιδίως όσον αφορά τη συνταγματική διαδικασία και τις μεταρρυθμίσεις που απαιτούνται για τη δημιουργία συνθηκών που θα ευνοήσουν τη διενέργεια δημοκρατικών και αξιόπιστων εκλογών και την πρόοδο στο σεβασμό των ανθρωπίνων δικαιωμάτων και του κράτους δικαίου. Στη συνάρτηση αυτή, η ΕΕ χαιρετίζει τις προσπάθειες της Δημοκρατίας της Νότιας Αφρικής και της Κοινότητας για την Ανάπτυξη της Μεσημβρινής Αφρικής, καθώς και την κατάρτιση χάρτη πορείας από όλα τα κόμματα.
      Η ΕΕ χαιρετίζει τις πρόσφατες δηλώσεις όλων των κομμάτων της Ζιμπάμπουε κατά της πολιτικής βίας και ευελπιστεί ότι η πρόσφατη κοινωνικοοικονομική πρόοδος θα συμπληρωθεί με πολιτικές μεταρρυθμίσεις που θα οδηγήσουν σε ειρηνικές και αξιόπιστες εκλογές.
      Ως συνοδευτικά μέτρα της μεταβατικής διαδικασίας, η ΕΕ αποφάσισε:
      
                  —
               
               
                  να παρατείνει τα κατάλληλα μέτρα που καθόρισε στις αποφάσεις 2002/148/ΕΚ και 2010/97/ΚΕΠΠΑ του Συμβουλίου για περιορισμένη περίοδο έξι μηνών. Η ΕΕ επαναλαμβάνει, με τον τρόπο αυτό, ότι είναι ανά πάσα στιγμή έτοιμη να επανεξετάσει τη θέση της με βάση συγκεκριμένα μέτρα για την εφαρμογή της συνολικής πολιτικής συμφωνίας και την προετοιμασία για τη διενέργεια των εκλογών,
               
            
                  —
               
               
                  να προετοιμάσει ένα εθνικό έγγραφο στρατηγικής στο πλαίσιο του Ευρωπαϊκού Ταμείου Ανάπτυξης που θα υπογραφεί και θα εφαρμοσθεί μόλις το επιτρέψει η κατάσταση·
               
            Παράλληλα, η ΕΕ θα εξακολουθήσει να παρέχει μεταβατική βοήθεια για την οικονομική ανάκαμψη, τους κοινωνικούς τομείς και την εφαρμογή της ΣΠΣ.
      Όλα τα άλλα μέτρα που απαριθμούνται στο παράρτημα της απόφασης 2002/148/ΕΚ του Συμβουλίου συνεχίζουν να εφαρμόζονται χωρίς αλλαγές. Η απόφαση του Συμβουλίου μπορεί να αναθεωρηθεί, σε περίπτωση ουσιαστικής μεταβολής των συνθηκών, ανά πάσα στιγμή πριν από τις 20 Αυγούστου 2012.
      Υπό το φως των ανωτέρω, η ΕΕ επιθυμεί να καλέσει την κυβέρνηση της Ζιμπάμπουε να εντείνει τον πολιτικό διάλογο που προβλέπει το άρθρο 8 της συμφωνίας εταιρικής σχέσης ΑΚΕ-ΕΚ και να καθορίσει περαιτέρω μέτρα για την εξομάλυνση των σχέσεων ΕΕ-Ζιμπάμπουε, ανταποκρινόμενη στα συγκεκριμένα μέτρα που συμβάλλουν στη δημιουργία ευνοϊκού περιβάλλοντος για τη διενέργεια αξιόπιστων εκλογών. Στη συνάρτηση αυτή, η ΕΕ προσβλέπει στην επίσκεψη της επιτροπής αποκατάστασης των σχέσεων της Ζιμπάμπουε στις Βρυξέλλες, ευελπιστώντας ότι θα μπορέσει να πραγματοποιηθεί στο άμεσο μέλλον.
      Με τιμή,
      
         
            
               Για την Επιτροπή
            
            …
         
         
            
               Για το Συμβούλιο
            
            …